เขื่อนน้ำอูน จ.สกลนคร ปริมาณน้ำทรงตัว น้ำไหลเข้าเท่ากับปริมาณน้ำระบายออก ขณะที่สภาพปริมาณน้ำท่ามีแนวโน้มลดระดับลง
นายนิพนธ์ มังกรแก้ว ผู้อำนวยการโครงการชลประทานสกลนคร เปิดเผยว่า โครงการส่งน้ำและบำรุงรักษาน้ำอูนจังหวัดสกลนคร รายงานสถานการณ์ปริมาณน้ำเขื่อนน้ำอูน มีฝนตกเหนือเขื่อนเล็กน้อยต่อเนื่องมา 2 วัน ระดับน้ำทรงตัวจากเมื่อวาน ( 8 ก.ย.) ปริมาณน้ำไหลเข้าอ่างเพิ่มขึ้น เท่ากับน้ำระบายออก 6.16 ล้าน ลบ.ม. ปริมาณน้ำล่าสุดคิดเป็นร้อยละ 105.64 ยังคงเกินเกณฑ์ควบคุม ส่วนระดับน้ำลำน้ำอูนตรวจวัดที่สะพานบ้านพอกใหญ่ ตำบลพอกน้อย อำเภอพรรณนานิคม ระดับน้ำสูงแต่ยังไม่ล้นตลิ่ง ภาพรวมน้ำท่วมพื้นที่การเกษตรตามลำน้ำอูนเริ่มมีแนวโน้มลดความรุนแรงลง ขณะที่อ่างเก็บน้ำทุกแห่งในจังหวัดสกลนคร เริ่มมีปริมาณน้ำลดลง โดยอ่างเก็บน้ำที่มีปริมาณน้ำเกินร้อยละ 80 มีจำนวน 27 แห่ง อยู่ระหว่างการเร่งระบายน้ำ





          
ผู้อำนวยการโครงการชลประทานสกลนคร กล่าวอีกว่า สำหรับสภาพน้ำท่าสำคัญของจังหวัดสกลนคร ได้แก่ ลำน้ำยาม ลำน้ำสงคราม ลำน้ำพุง ลำน้ำก่ำ ลำน้ำห้วยปลาหางและลำน้ำอูน จากสถานีตรวจวัด ระดับน้ำยังคงต่ำกว่าตลิ่ง มีเพียงระดับน้ำที่สะพานข้ามลำน้ำสงคราม อำเภอคำตากล้า ระดับน้ำสูงกว่าตลิ่งประมาณหนึ่งเมตร มวลน้ำทั้งหมดคิดเป็นร้อยละ 87.93 ของความจุลำน้ำ ภาพรวมมีแนวโน้มลดระดับลง